Broj: 711-I-1217-M-112/23-02-23

Zagreb, 15. lipnja 2023.

**KATARINA PAVIČIĆ DOKOZA**

**ravnateljica Poliklinike za rehabilitaciju slušanja i govora SUVAG**

**Predmet: mišljenje na zahtjev obveznice Katarine Pavičić Dokoza**

- daje se

Povjerenstvo za odlučivanje o sukobu interesa (dalje: Povjerenstvo) dana 9. lipnja 2023. pod brojem 711-U-4806-M-112/23-01-26 zaprimilo je zahtjev za davanjem mišljenja koji je podnijela obveznica Katarina Pavičić Dokoza, ravnateljica Poliklinike za rehabilitaciju slušanja i govora SUVAG.

U podnesenom zahtjevu obveznica je navela da je Zakonom o izmjenama i dopunama Zakona o zdravstvenoj zaštiti („Narodne novine“, br. 33/23), pored ostalog, propisana dopuna članka 85. osnovnog teksta Zakona o zdravstvenoj zaštiti na način da se dodaje odredba prema kojoj, uz uvjete propisane stavcima 6. i 7. članka 85. toga Zakona, ravnatelj zdravstvene ustanove i njegov zamjenik mora imati kompetencije iz područja upravljanja u zdravstvu. Obveznica u nastavku postavlja upit je li školovanje ravnatelja i zamjenika ravnatelja, financirano od strane zdravstvene ustanove dopušteno prema odredbama Zakona o sprječavanju sukoba interesa („Narodne novine“, broj 143/21, dalje: ZSSI).

Povodom navedenog zahtjeva obveznice, Povjerenstvo na temelju članka 32. stavka 1. podstavka 3. ZSSI-a, na 11. sjednici održanoj 15. lipnja 2023., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 3. stavkom 1. točkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu toga Zakona.

Člankom 112. stavkom 1. Zakona o zdravstvenoj zaštiti („Narodne novine“, br. 100/18., 125/19., 147/20., 119/22., 156/22. i 33/23.) propisano je da je poliklinika zdravstvena ustanova u kojoj se obavlja specijalističko-konzilijarna zdravstvena zaštita, dijagnostika i medicinska rehabilitacija, osim bolničkog liječenja.

Uvidom u sudski registar Trgovačkog suda u Zagrebu utvrđeno je da je Grad Zagreb jedini osnivač ustanove Poliklinika za rehabilitaciju slušanja i govora SUVAG te da je Katarina Pavičić Dokoza ravnateljica navedene ustanove slijedom čega je ista obveznica u smislu odredbi ZSSI-a.

Zamjenici ravnatelja zdravstvene ustanove nisu obuhvaćeni člankom 3. ZSSI-a te se stoga na iste osobe ne primjenjuju odredbe ZSSI-a, slijedom čega Povjerenstvo ističe da u djelokrugu i nadležnosti Povjerenstva nije donošenje mišljenja ili drugog obvezujućeg akta u odnosu na osobe na koje se odredbe ZSSI-a ne primjenjuju.

Nadalje, u odnosu na dio upita koji se odnosi na ravnatelje ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave, Povjerenstvo ističe da sukladno odredbama ZSSI-a nema zapreke da se odlukom Upravnog vijeća ustanove iz sredstava zdravstvene ustanove financira stjecanje kompetencija ravnatelja iste zdravstvene ustanove iz područja upravljanja u zdravstvu s obzirom na to da je navedena edukacija povezana s obnašanjem javne dužnosti te je ujedno i zakonska pretpostavka za obavljanje poslova ravnatelja u toj zdravstvenoj ustanovi sukladno članku 85. stavku 11. Zakona o zdravstvenoj zaštiti.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Katarina Pavičić Dokoza, elektroničkom dostavom
2. Objava na internetskoj stranici Povjerenstva
3. Pismohrana